T. Cabaj, podpredseda NR SR: (2010-02-04):
Po prvé Národná rada Slovenskej republiky uznesením č. 1776 z 2. decembra 2009 pridelila vládny návrh zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a o zmene a doplnení niektorých zákonov, tlač 1315, na prerokovanie: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre verejnú správu a regionálny rozvoj. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Po druhé poslanci Národnej rady, ktorí nie sú členmi výborov, ktorým bol pridelený návrh zákona, neoznámili v určenej lehote gestorskému výboru žiadne stanovisko k predmetnému vládnemu návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Po tretie výbory Národnej rady Slovenskej republiky, ktorým bol vládny návrh zákona pridelený, zaujali k nemu nasledovné stanovisko: - Ústavnoprávny výbor uznesením č. 794 z 26. januára 2010 s vládnym návrhom zákona súhlasil a odporučil ho Národnej rade Slovenskej republiky schváliť. - Výbor Národnej rady Slovenskej republiky pre financie, rozpočet a menu uznesením č. 642 z 27. januára 2010 s vládnym návrhom zákona súhlasil a odporučil ho Národnej rade schváliť s pripomienkami. - Výbor Národnej rady Slovenskej republiky pre verejnú správu a regionálny rozvoj uznesením č. 334 z 29. januára 2010 s vládnym návrhom zákona súhlasil a odporučil ho Národnej rade Slovenskej republiky schváliť s pripomienkami. Pod bodom IV máme napísané: Pripomienky, ktoré prijali tieto výbory, všetkých pripomienok je 5, gestorský výbor odporúča o týchto pripomienkach výborov Národnej rady, ktoré sú uvedené pod IV v spoločnej správe hlasovať takto: teda o bodoch 1 až 5 s odporúčaním hlasovať spoločne a všetky schváliť. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a o zmene a doplnení niektorých zákonov vyjadrených v ich uzneseniach uvedených pod bodom III tejto správy a v stanoviskách poslancov gestorského výboru k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade vládny návrh zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a o zmene a doplnení niektorých zákonov, prípadne  v znení schválených pozmeňujúcich a doplňujúcich návrhov uvedených v správe a prednesených v rozprave, schváliť. Spoločná správa výborov Národnej rady o vládnom návrhu zákona č. 369/1990 Zb. o obecnom zriadení v znení neskorších predpisov a o zmene a doplnení niektorých zákonov bola schválená v druhom čítaní uznesením gestorského výboru č. 342 z 29. januára 2010. Výbor ma zároveň určil za spoločného spravodajcu. Poveril ma predniesť túto správu na rokovaní Národnej rady Slovenskej republiky, navrhnúť Národnej rade spôsob hlasovania o pozmeňujúcich a doplňujúcich návrhoch a zároveň o predmetnom návrhu hlasovať ihneď po skončení rozpravy, zároveň po ukončení druhého čítania ma zmocnil predložiť návrh pokračovať v treťom čítaní ihneď. Toľko, pán predseda, spoločná správa výboru k tomuto vládnemu návrhu zákona, ktorý momentálne prerokúvame. Poprosím, keby ste otvorili rozpravu.